De Lille se regsadviseur, adv. Dali Mpofu, het in die hof gesê sy kliënt soek ’n hofbevel om te verseker dat DA-raadslede in die geheim kan stem.
Mpofu sê sy kliënt wil nie hê dat die wantrouemosie teen haar gestuit word nie, maar sy wil verseker dat raadslede vryelik kan stem sonder enige druk van die party se leiers.
Adv. Ismail Jamie, SC, vir die DA, sê De Lille het haar strategie verander omdat sy besef het sy gaan nie haar sin by die speaker van die stadsraad kry nie.
“Die verligting wat eers teen die stad gesoek is, word nou skielik teen die party gesoek. Omdat hulle nie die resultate kan kry wat hulle eers wou gehad het nie, wil hulle nou hê dat die hof die party moet beveel om sy lede in die stadsraad opdrag te gee om in geheim te stem.”
“Omdat die hof nie aan die speaker van die raad kan sê wat om te doen nie, wil hulle (De Lille) nou die party dwing.”
Hy sê De Lille se wenslys is nie ’n regsargument nie en gevolglik vra sy kliënt dat die aansoek van die hand gewys word.
Adv. Dali Mpofu lei sy kliënt Patricia de Lille na die hofsaal in die hooggeregshof in Kaapstad waar sy ’n hofbevel vra dat die stemmery in die mosie van wantroue teen haar geheim moet wees. Foto: Jaco Marais
De Lille het ná die hofverrigtinge gesê daar is baie intimidasie. Sy het die dringende aansoek ingedien om te verseker dat DA-raadslede vryelik kan stem.
Bonginkosi Madikizela, die DA se provinsiale leier, het ook die hofverrigtinge in die oggend bygewoon. Hy sê hy het nie ’n probleem met ’n geheime stemming nie, maar wel met die feit dat De Lille se regspan glo net ’n geheime stem kan ’n vrye stem wees.
Madikizela is deur die skare uitgejou toe hy en Grant Twigg, die DA se voorsitter in die metro, by die hof opgedaag het.